ניל פטריק האריס

נעוריו

האריס נולד באלבקרקי, ניו מקסיקו שבארצות הברית למשפחה מרקע נוצרי. הוא גדל בעיירה רואידוסו, ליד הגבול שבין ניו מקסיקו וטקסס. הוריו של האריס, שילה ורון האריס, שניהם עורכי דין ובעלי מסעדה באלבקרקי. את תפקיד הבמה הראשון קיבל האריס כאשר התלווה לאחיו הבוגר בריאן לאודישן להצגת תלמידים. כך, בכיתה ד', שיחק האריס בתפקיד טוטו הכלב בהצגה "הקוסם מארץ עוץ". מאז השתתף בהצגות רבות.
את תפקידו הראשון בקולנוע קיבל האריס בשנת 1988, בסרט "הלב של קלרה" (Clara's heart) שבו שיחק לצידה של וופי גולדברג. עבור תפקיד זה היה האריס מועמד לפרס "גלובוס הזהב" עבור שחקן המשנה הטוב ביותר וכמו כן, היה מועמד לפרס Young Artist Award. באותה שנה השתתף האריס בסרט נוסף, "Purple People Eater", סרט פנטזיה והרפתקאות שזכה להצלחה והוקרן במשך שנים רבות בערוץ הטלוויזיה של דיסני. בשנת 1989 נבחר האריס לתפקיד הראשי בדרמה הקומית "דוגי האוזר" ("Doogie Howser, M.D") שבה גילם את דוגי, נער גאון שהוסמך כרופא בגיל 16 ומשלב את עבודתו עם ההתמודדות עם בעיות התבגרות הרגילות. הסדרה שודרה במשך ארבע עונות והפכה לסימן ההיכר של האריס.

התבגרותו ופיתוח הקריירה

לאחר סיום הסדרה בשנת 1993 שיחק האריס בתפקידי אורח בסדרות טלוויזיה שונות. כמו כן קיבל תפקידי משנה בסרטים כגון "גברים בחלל" ו"הדבר הטוב הבא". במקביל לקריירה הקולנועית והטלוויזיונית, התחיל לשחק בברודוויי, שם כיכב במחזות זמר ודרמה, בהם "סוויני טוד", "קברט", "הוכחה", רנט ואחרים.
ב-2004 השתתף האריס בסרט מעורר המחלוקת "הרולד וקומר משתוללים באמריקה", בו שיחק את עצמו בתפקיד פארודי. הסרט זכה להצלחה בינונית בבתי קולנוע אך הפך ללהיט בספריות הווידאו בארצות הברית. בעקבות הצלחת הסרט צולם סרט המשך, "הרולד וקומר 2: בורחים ממפרץ גואנטנמו", שבו חזר השחקן לאותו תפקיד של "ניל פטריק האריס" פיקטיבי, ובשנת 2011 יצא גם הסרט השלישי "הרולד וקומר 3: חוגגים את חג המולד"- אשר גם בו השתתף.
בשנת 2005 השתלב השחקן בקומדיית המצבים "איך פגשתי את אמא" של רשת CBS, בתפקיד בארני סטינסון, רודף שמלות ונהנתן. בארני בגילומו של האריס הפך לדמות האהובה ביותר בסדרה, ובעקבות זאת גדל תפקידו משמעותית בעונות 2 ו-3. בנוסף לכך, היה האריס מועמד לפרס "אמי" בשנים 2007 - 2010 עבור גילום דמותו של בארני. בסיומו של פרק המאה של הסדרה, כיכב בקליפ שנקרא "Nothing suits me like a suit" שזכה לאהדה רבה בקרב קהל המעריצים האינטרנטי של הסדרה. הסדרה שודרה במשך 9 עונות עד שנת 2014.
ב-2008 השתתף השחקן בפרויקט אינטרנטי מבית היוצר של ג'וס וידון. וידון ביים סדרה מוזיקלית בשלושה חלקים בשם "בלוג השירה בציבור של ד"ר הוריבל" ("Dr. Horrible's sing-along blog"), שהופצה בלעדית באינטרנט (ולאחר מכן - ב-DVD). הסדרה זכתה להתעניינות רבה ומספר הורדות גדול מהצפוי והאריס, ששיחק בה בתפקיד הראשי, ביסס את מועמדו כשחקן מוביל שמסוגל למשוך קהל בתור הכוכב המוביל בפרויקט.
ב-2009 הנחה האריס את טקס פרסי הטוני. הוא חזר להנחות את הטוני גם בשנים 2011–2013, וזכה בשלושה פרסי אמי על ההנחיות השונות. כמו כן, הוא הנחה את טקס האמי בשנת 2009 ובשנת 2013. האריס אף שר את שיר הפתיחה של טקס האוסקר בשנת 2010, ובשנת 2015 הנחה את הטקס.
ב-2011 השתתף האריס בסרט "הדרדסים", המשלב דמויות אנימציה עם שחקנים מציאותיים. האריס גילם בסרט את דמותו של פטריק. בשנת 2013 הוא חזר לשחק את פטריק בסרט "הדרדסים 2".
ב-2014 שיחק האריס את הדוויג בהעלאה המחודשת של המחזמר "הדוויג והשארית העצבנית" בברודוויי. על תפקיד זה הוא זכה בפרס הטוני לשחקן הטוב ביותר במחזמר.
ב-2019 תורגמו לעברית סדרת ספרים שכתב בשם "חבורה של קוסמים".

חיים אישיים

האריס יצא מהארון בנובמבר 2006, בראיון למגזין "פיפל". הוא נמצא במערכת יחסים עם השחקן דייוויד בורטקה, ששיחק בתפקיד אורח בסדרה "איך פגשתי את אמא". בורטקה שיחק בתפקיד סקוטר, האקס של לילי מהתיכון. ב-12 באוקטובר 2010 בישר האריס שנולדו לו ולבן הזוג שלו, דייוויד בורטקה, תאומים באמצעות אם פונדקאית, הנקראים גדעון סקוט והרפר גרייס.